DS «Eros»

DS «Eros» var et norsk dampskip på 454 brt og 610 dødvekttonn. Skipet ble bygget ved Høllen Skipsverft, Høllen i Søgne og overlevert til Skjelbreds Rederi AS i Christianssand i oktober 1900. A.O.T. Skjelbred hadde eierinteresser i dette verftet.

DS «Eros» var det første dampskipet i Christianssands handelsflåte .

Historikk
7. august 1913 sprang skipet lekk ved Mjoafjord. Det ble kondemnert i september, men kjøpt av Harstadselskapet AS Tore Hund v/H.L. Andreassen for reparasjon. Det ble satt i trafikk igjen med navnet DS «Sigurd Hund».

23. juni 1915 ble det oppbrakt av den tyske ubåten U 33 med kapteinløytnant Konrad Gansser som skipssjef. «Sigurd Hund» var på reise fra Fredrikstad til Glasgow med hvalolje. Det ble ført til Cuxhaven og prisedømt. Det ble deretter tatt i bruk som transportskip av den tyske marine.

Skipet forliste den 28. november 1917 i posisjon N55.00’ Ø20.36’.

Referanser

Norske dampskip
Sjøfart i Agder
Skip fra 1900
Skip sluttseilt 1917
Forliste skip
Skip bygget i Norge
Artikler i sjøfart-prosjektet